Izvor: N1

Predsjednik Mosta Božo Petrov je u subotu u Čakovcu rekao da u Hrvatskoj svatko treba imati pravo na dostojanstven život i da zato plaće trebaju rasti, a da one sigurno neće rasti "najavljenim kozmetičkim promjenama Vlade"gdje je rezultat 60 kuna povećanja na plaću manju od 6.000 kuna."

Most nezavisnih lista održao je u subotu u Čakovcu konferenciju za novinare u sklopu svojeg ljetnog Pokreta ostanka u kojem zastupnici Mosta obilaze gradove diljem Hrvatske, a na današnjoj konferenciji o obrtništvi i poduzetništvu govorili su predsjednik Mosta Božo Petrov i saborski zastupnik Robert Podolnjak.

"Pokret ostanka je platforma na kojoj smo, u suradnji sa stručnjacima obuhvatili sva najvažnija područja, od demografije preko javne uprave, pa do poljoprivrede i poduzetništva kako bi konkretnim mjerama pomogli mladim ljudima da ostanu u Hrvatskoj i ne odlaze van. Svaki dio Hrvatske ima svoje probleme, nastojimo ih sve obuhvatiti i ponuditi rješenje. Međimurje kao obrtnički i poduzetnički kraj u kojem je naglašena poljoprivreda, nizom naših mjera može pronaći konkretne prijedloge“, rekao Podolnjak.

Božo Petrov se ponovno osvrnuo na promjene koje je najavila Vlada i naglasio kako Hrvatskoj takve kozmetičke promjene ne mogu pomoći već su potrebne radikalne promjene: „U Hrvatskoj svatko treba imati pravo na dostojanstven život, to je razlog zašto plaće u Hrvatskoj trebaju rasti, a one sigurno neće rasti ovim najavljenim kozmetičkim promjenama od strane Vlade gdje je rezultat doslovno 60 kuna povećanja na plaću manju od 6.000 kuna, rekao je Petrov.

Najave koje je neki dan dala Vlada, najave koje su se pokazale potpuno male i nebitne uopće se ne mogu nazvati reformama. Jednostavno ne možete reći da će 60 kuna mjesečno ljude u Hrvatskoj učiniti zadovoljnima. Moraju se napraviti puno radikalnije reforme., rekao je i istaknuo nužnost promjena u javnoj upravi, i "da se trebaju izbrisati razni porezni i neporezni i administrativni troškovi, a sve je to moguće napraviti."

"Most je već napravio akcijski plan u Ministarstvu uprave za racionalizaciju javne uprave. Današnji vladajući imaju mogućnost povući 880 milijuna. kuna iz EU da bi se to sredilo. Tek kad se naprave ovakvi krupni zahvati možemo očekivati da će postojati rast hrvatskog gospodarstva, a time u konačnici će rasti i plaće i hrvatski standard će biti veći, te će ljudi htjeti ostati u Hrvatskoj“, rekao je Petrov

Božo Petrov naglasio je i kako je Međimurje jedan od razvijenijih dijelova Hrvatske, ali da su nažalost plaće ispod državnog prosjeka, te je cilj razvijanje djelatnosti koje bi omogućile i veće plaće:

„Želimo da ljudi ostanu u Hrvatskoj jer nigdje drugdje neće imati tako dobro mjesto za život. Hrvatska se može učiniti dobrim mjestom za život i zato smo i pokrenuli niz inicijativa. Svatko radi ono što je moguće, lokalne uprave naprave na primjer ovako vrhunsku manifestaciju kao što je Porcijunkulovo u Čakovcu, a s druge strane mi kao saborski zastupnici dužni smo raditi inicijative koje mogu pomoći da ljudi ipak na kraju odluče ostati u Hrvatskoj, rekao je Petrov.

Zahvaljujući poduzetništvu po kojem je Međimurje jedan od razvijenijih dijelova Hrvatske ističe se i po odličnom omjeru uvoza i izvoza i kamo sreće da je tako i na nacionalnoj razini jer bi nam gospodarski rast bio veći, istaknuo je Petrov.

Dodao je kako je u Međimurju zaposlenost visoka, no da su jedan od problema plaće koje su manje od državnog prosjeka i stoga je cilj razvijanje djelatnosti koje nose karijere i poslove više dodane vrijednosti i veće plaće.



N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.